钦定古今图书集成/方舆汇编/边裔典/第101卷 > 明
## 钦定古今图书集成/方舆汇编/边裔典/第101卷 > 明

### 太祖洪武四年暹罗遣使朝贡

按《明外史暹罗传》：“暹罗在占城西南，顺风十昼夜可
至，即隋唐赤土国。后分为罗斛、暹二国。暹土瘠不宜
稼，罗斛地平衍，种多获，暹仰给焉。元时，暹常入贡。其
后罗斛强，并有暹地，遂称暹罗斛国。”洪武三年，命使
臣吕宗俊等赍诏谕其国。四年，其王参烈昭毗牙遣
使奉表，同宗俊等偕来贡驯象、六足龟及方物。诏赐
其王锦绮及使者币帛有差。已，复遣使贺明年正旦，
诏赐《大统历》及彩币。

按《明一统志》：“暹罗本暹与罗斛二国地。暹乃汉赤眉
遗种，其国土瘠，不宜耕艺。罗斛土田平衍而多稼，暹
人岁仰给之。元贞元初，暹人常遣使入贡。至正间，暹
始降于罗斛，而合为一国。本朝洪武初，暹罗斛国王
参烈昭毗牙遣使臣奈思俚侪剌识悉替等朝贡，进
金叶表。诏赐《大统历》。”

按《岛夷志》：“暹罗气候不正，俗尚侵掠。煮海为盐，酿秫
为酒。男女椎髻，白布缠头，被服长衫。每有计议，刑法
轻重，钱谷出入之事，并决之妇人。其志量在男子上，
以𧴩子代钱流通。人死则灌水银以养其身。”
按《瀛涯胜览》：“暹罗地方千里，环国皆山，峭拔崎岖，地
下湿土疏恶，罕宜耕种。气候不常，或岚或热，自占城
西南，舟”行七昼夜，方至新门海口，入港方达其国。王
居宫室壮丽，民楼居其楼密联槟榔，片藤系之甚固，
藉以藤席、竹簟，寝处于中。王乃锁里人也，白布缠首，
无衣，腰束嵌丝帨，加以锦绮压腰跨象行或肩舆，金
柄伞盖茭叶为之，尚释教，国人皆然。僧尼甚多，其
服类中国，有庵观，持斋受戒。民俗妇人多智，夫听于
妻，妻与中国人私，寝食与同，恬不怪也。男白布缠首，
衣长衣，妇如之，乃椎结。男年二十，阴必嵌珠玉，及富
贵者，范金盛珠，有声为美，否则贫贱人也。婚则僧群
迎婿至女家，僧取女红贴于男额曰“利市。”陋不可言。
逾三日，僧暨亲党拥槟榔彩舟送归，乃开筵作乐丧
礼，富贵者则灌水银而葬，民间则舁尸投海。洲。有金
色鸟数十飞来食之，有遗弃诸海，曰“鸟葬。”已而用浮屠教斋事。言语与广东同，俗浇浮，习水战。常征伐邻
邦，市用海市，一如钱价。厥产红马肯的石，次于红鸦，
忽明莹如石榴子。国西北二百馀里有市镇曰上水，
通南居人无虑六百家，各种番货俱有黄连香、罗褐、
速香、降真、沉水亦有花黎木、白豆蔻、大风子、血竭藤、
结苏木、花锡、象牙、翠毛苏木，贱如薪，色绝胜。兽有白
象、狮、猫、白鼠。蔬果如占城。有米酒、椰子酒，皆烧酒也。
厥贡苏木、降真香。

洪武六年，暹罗国遣使入贡。

按《明外史暹罗传》：“洪武五年，贡黑熊、白猿及方物。明
年复来贡。其王之姊参烈思宁别遣使进金叶表，贡
方物于中宫，却之。已而其姊复遣使来贡，帝仍却之，
而宴赉其使。时其王懦而不武，国人推其伯父参烈
宝毗牙毗哩哆啰禄主国事，遣使来告，贡方物，宴赉
如制。已而新王遣使来贡谢恩，其使者亦有献，帝不”
纳。已，遣使贺明年正旦，贡方物，且献本国地图。
洪武七年，暹罗使臣入贡，言“贡舟遭风漂没”，收其漂
馀贡物以进。诏以其无表，却之。

按《明外史暹罗传》：“洪武七年，使臣沙里拔来贡，言去
年舟次乌猪洋，遭风坏舟，飘至海南，赖官司救护，尚
存飘馀兜罗锦、降香、苏木诸物进献。广东省臣以闻。
帝怪其无表，既言覆舟，而方物乃有存者，疑其为番
商，命却之。谕中书及礼部臣曰：‘古诸侯于天子，比年
一小聘，三年一大聘。九州之外，则每世一朝，所贡方
物，表诚敬而已。唯高丽颇知礼义，故令三年一贡。他
远国如占城、安南、西洋琐里、瓜哇、浡泥、三佛齐、暹罗
斛真腊诸国，入贡既频，劳费太甚，今不必复尔，其移
牒诸国俾知之’。”然而来者不止，其世子《苏门邦》王昭
禄《群膺》亦遣使上笺于皇太子，贡方物，命引其使朝
东宫，宴赉遣之。

洪武八年，暹罗国入贡。

按《明外史暹罗传》：“洪武八年再入贡。而其旧明台王
世子昭孛罗局亦遣使奉表朝贡，宴赉如王使。
洪武九年，诏谕暹罗国王，赐印及衣一袭。”

按《广东通志》：“九年九月，其王遣子昭禄群膺奉表贡
象及方物，赐诏褒谕。谕暹逻国王曰：君国子民，非上
天之明命，居土之洪恩，曷能若是？华彝虽间，乐天之
乐，率土皆然。若为人上，能体上帝好生之德，协和人
神，则禄给世世无间矣。尔哆啰禄自嗣王位以来，内
修齐家之道，外造睦邻之方，况数遣使中国，称臣入”
贡，以方今时王言之，其哆啰禄可谓贤德矣，岂不名
播诸番？今年秋，贡象至朝，朕遣使往谕，特赐暹国之
印及衣一袭。尔当善抚邦民，永为多福。故兹诏谕，想
宜知悉。

洪武十年，暹罗国来朝。

按《明外史暹罗传》：“洪武十年，昭禄群膺承其父命来
朝。帝喜，命礼部员外郎王恒等赍诏及印赐之，文曰
‘暹罗国王之印’，并赐世子衣币及道里费。自是，其国
遵朝命，始称暹罗。而比年一贡，或一年两贡。至正统
后，乃或数年一贡云。”

洪武十六年，赐《暹罗》国《勘合文册》。

按《明外史暹罗传》：“洪武十六年，赐勘合文册及文绮
磁器与真腊等。”

洪武二十年，暹罗国贡方物。

按《明外史暹罗传》：“洪武二十年，贡胡椒一万斤，苏木
一万斤。帝遣官厚报之。时温州民有市其沉香诸物
者，所司坐以通番，当弃市。帝曰：‘温州乃暹罗必经之
地，因其往来而市之，非通番也’。乃获宥。”

洪武二十一年，暹罗贡象牙三十，番奴六十。

洪武二十二年，暹罗世子昭禄群膺遣使来贡。
洪武二十三年，“暹罗贡苏木、胡椒、降香十七万斤。”
按以上《明外史·暹罗传》云云。

洪武二十八年，暹罗国世子《昭禄》《群膺》朝贡，且告父
丧。敕世子嗣王位。

按《明外史暹罗传》：“洪武二十八年，昭禄群膺遣使朝
贡，且告其父之丧。命中官赵达等往祭，敕世子嗣王
位，赐赉有加。谕之曰：‘朕自即位以来，命使出疆，周于
四维，足履其境者三十六，声通于耳者三十一。风殊
俗异，大国十有八，小国百四十九，较之于今暹罗最
近。迩者使至，知尔先王已逝。王绍先王之绪，有道于’”
邦家。臣民欢怿。兹特遣人锡命、“王其罔失法度。罔淫
于乐。以光前烈。钦哉。”

按《广东通志》：“二十八年十二月，诏遣内使赵达、宋福
等使暹罗斛国，祭王参烈宝毗牙思哩哆啰禄，赐嗣
王苏门邦王昭禄群膺文绮四匹，罗四匹，氁丝布四
十匹；王妃文绮四匹，罗四匹，氁丝布十二匹，敕谕之。”

### 成祖永乐元年赐暹罗国王哆啰谛剌驼纽镀金银印等物

按《明外史暹罗传》：“成祖即位，诏谕其国。元年二月，赐
其王昭禄群膺哆啰谛剌驼纽镀金银印，其王即遣
使谢恩。六月，以上高皇帝尊谥，遣官颁诏有赐。八月复命给事中王哲、行人成务赐其王锦绮。九月，命中
官李兴等赍敕劳赐其王，其文武诸臣并有赐。
永乐二年，暹罗国王遣使来谢，贡方物。”

按《明外史暹罗传》：“永乐二年九月，有番船飘至福建
海岸，诘之，乃暹罗与琉球通好者。所司籍其货以闻。
帝曰：‘二国修好，乃甚美事。不幸遭风，正宜怜恤，岂可
因以为利？所司其治舟给粟，俟风便遣赴琉球。是月，
其王以帝降玺书劳赐，遣使来谢，贡方物，赐赉有加，
并赐《列女传》百册。其使者请颁量衡为国永式，从之’。”
先是，占城贡使返，风飘其舟至彭亨，暹罗索取其使，
羇留不遣。苏门荅剌及满剌加又诉暹罗恃强发兵，
夺天朝所赐印诰。帝乃降敕责之曰：“占城、苏门荅剌、
满剌加与尔俱受朝命，安得逞威？拘其贡使，夺其诰
印。天有显道，福善祸淫，安南黎贼，可为鉴戒。其即返
占城使者，还苏门荅剌、满剌加印诰，‘自今奉法循理，
保境睦邻，庶永享太平之福’。”时暹罗所遣贡使失风
飘至安南，尽为黎贼所杀，止馀孛黑一人。后官军征
安南，获之以归，帝悯之。

永乐四年，暹罗遣使入贡，求《书》及量衡式。

按《广东通志》：“永乐四年二月，暹罗使奈必表贡方物，
赠赐《古今列女传》。且乞量衡为国中式，从之。”

永乐六年，暹罗遣使贡方物，谢前罪。

按《明外史暹罗传》：“永乐六年八月，命中官张原送还
国使，赐王币帛，令厚恤被杀者之家。九月，中官郑和
使其国，其王遣使贡方物，谢前罪。”

永乐七年，暹罗遣使来祭《仁孝皇后》，又送内地逃避
奸民，并贡方物。

按《明外史暹罗传》：“永乐七年正月，使来祭仁孝皇后，
命中官告之几筵。时奸民何八观等逃入暹罗，帝命
使者还告其主，毋纳逋逃。其王即奉命遣使贡马及
方物，并送八观等还，命张原赍敕币奖之。”

按《广东通志》：“永乐七年正月，遣使奉仪物致祭，仁孝
皇后命中宫官以告几筵。九月，复遣使坤文琨等表
贡方物，赐钞币遣之。时南海人何八观等流移海岛，
遂入暹罗。至是因文琨等归，上令谕其国王，遣八观
等还，毋纳逋逃，以取罪戾，并赐其王金织纻丝纱罗
绒锦。”

永乐八年，暹罗遣使入贡。

按《广东通志》：“永乐八年，暹罗遣使贡马及方物，并送
中国流移人还，赐敕劳之，并赐彩币。”

永乐十年。命中官冯保等往赐暹罗币。是年入贡
按《明外史暹罗传》。“永乐十年。命中官冯保等往赐币”
按《广东通志》。永乐十年十二月。复来朝贡。

永乐十三年，暹罗国王卒。

按《广东通志》：“永乐十三年五月，昭禄群膺哆啰谛剌
卒。”

永乐十四年，封暹罗国世子为王。

按《明外史暹罗传》：“永乐十四年，王子三赖波罗摩剌
札的赖，遣使告父之丧，命中官郭文往祭，别遣官赍
诏封其子为王，赐以素锦素罗，随遣使谢恩。”

永乐十五年定赐暹罗国王及王妃绮币之数。
按《明会典》：“永乐十五年，给暹罗国王锦四匹，纻丝、纱
罗各十匹，内各织金四匹；王妃纻丝纱罗各六匹，内
各织金二匹。”

永乐十七年，以暹罗侵满剌加，使使责之。暹罗王遣
使谢罪。

按《明外史暹罗传》：“永乐十七年，以暹罗侵满剌加使
使，责令辑睦。既为其使入贡，命中官杨敏等护归。王
复遣使谢侵满剌加之罪。”

按《广东通志》：“永乐十七年十月，遣使谕暹罗国王，俾
与满剌加平。敕谕三赖波罗摩剌札的赖曰：‘朕祗膺
天命，君主华彝，体天地好生之心为治，一视同仁，无
间彼此。王能敬天事大，修职奉贡，朕心所嘉，盖非一
日。比者满剌加国王亦思罕答儿沙嗣立，能继乃父
之志，躬率妻子诣阙朝贡，其事大之诚，与王无异。然
闻王无故欲加之兵。夫兵者凶器，两兵相斗，势必俱
伤，故好兵非仁者之心。况满剌加国王既已内属，则
为朝廷之臣。彼有过，当申理于朝廷。不务出此而辄
加兵，是不有朝廷矣。此必非王之意，或者王左右假
王之名，弄兵以逞私忿。王宜深思，勿为所惑，辑睦邻
国，无相侵越，并受其福，岂有穷哉！王’”其留意焉。
永乐十八年、暹罗入贡。

按《广东通志》：“永乐十八年四月，暹罗国遣使入贡方
物，赐之钞币，仍遣中官杨敏等护送还国，仍赐其王
锦绮纱罗等物。”

永乐十九年，暹罗遣使入贡，且谢侵满剌加之罪
按《广东通志》：“永乐十九年三月，暹罗国遣使奈怀等
六十人贡方物，谢侵满剌加国之罪，赐钞币有差。七
月复入贡。”

永乐二十一年，暹罗遣使入贡。

按《广东通志》：“永乐二十一年三月，暹罗国遣使坤梅贡方物，赐之钞币。”

### 宣宗宣德八年暹罗遣使入贡

按《明外史暹罗传》：“宣德八年，其王悉里麻哈赖遣使
朝贡。初，其国陪臣奈三铎等贡，舟次占城新州港，尽
为其国人所掠。”

### 英宗正统元年暹罗贡使诉占城劫掠状令占城还所掠人物

按《明外史暹罗传》：“正统元年，奈三铎潜附小舟来京，
而其王所遣贡使亦至，皆诉占城劫掠状。帝命召占
城使者与相质，使者无以对，乃敕占城王，令尽还所
掠人物。已而，占城移咨礼部，言‘本国前岁遣使往须
文达那，亦为暹罗贼人掠去，必暹罗先还所掠，本国
自不敢不还’。”

按《明会典》：“暹罗入贡。宣德间，赏赐各减半。”正统以后，
俱照永乐十五年例，正副使臣初到，每人织金罗衣
一套，靴袜各一双。未经冠带者，给纱帽、素金带。先曾
到京冠带者，换给钑花金带。正赏纻丝罗各四匹，折
纱绢二匹，绵布一匹，织金纻丝衣一套。通事人等初
到，每人素罗衣一套，靴袜各一双；未经冠带者，给纱
帽、素银带。先曾到京冠带者，换给钑花银带。正赏纻
丝罗各二匹，折钞绢一匹，素纻丝衣一套。番伴初到，
每人绢衣一套，靴袜各一双；正赏折钞绵布一匹，胖
袄裤鞋各一副。其存留广东有进贡者，头目人等每
人赏素纻丝衣一套，纻丝罗各二匹；从人每人纻丝
绢衣一套，纻丝一匹；番伴人等每人折钞绵布一匹，
胖袄裤鞋各一副。使臣人等进到货物，例不抽分，给
与价钞。

正统三年，暹罗入贡，仍令还所掠占城人物。

按《明外史暹罗传》：“正统三年，暹罗贡使又至，因赐敕，
令急还占城人物。”

正统十一年，暹罗遣使入贡。

按《明外史暹罗传》：“正统十一年，其王思利波罗麻那
若智剌复遣使入贡。”

### 代宗景泰四年封暹罗嗣子把罗兰米孙剌为暹罗国王

按《明外史暹罗传》：“景泰四年，命给事中刘洙、行人刘
泰祭其故王波罗摩剌札的赖，因封其嗣子把罗兰
米孙剌为王。”

### 英宗天顺元年赐暹罗贡使钑花金带

按：《明外史暹罗传》云云。

天顺六年，暹罗遣使朝贡。

按《明外史暹罗传》：“天顺六年，其王孛剌蓝罗者直波
智遣使朝贡。”

### 宪宗成化九年暹罗国乞改给勘合从之

按《明外史暹罗传》：“成化九年，贡使言，天顺元年所颁
勘合，为虫所蚀，乞改给，从之。”

成化十七年，暹罗贡使还，至中途，窃买子女，载私盐，
命遣官戒谕之。

按《明外史暹罗传》：“成化十七年，贡使还，至中途，窃买
子女，且多载私盐，命遣官戒谕诸番。先是汀州人谢
文彬，以贩盐下海，飘入其国，仕至坤岳，犹天朝学士
也。后充使来朝，因贸易禁物，事觉，下吏。”

成化十八年，暹罗世子遣使朝贡，且告父丧。命封为
《暹罗国王》。

按《明外史暹罗传》：“成化十八年，遣使朝贡，且告父丧。
命给事中林霄、行人姚隆往封其子国隆、勃剌略坤
息剌尤地为王。”

### 孝宗弘治十年暹罗入贡

按《明外史暹罗传》：“弘治十年入贡时，四夷馆无暹罗
译字官，阁臣徐溥等请移牒广东，访取能通彼国言
语文字者，赴京备用，从之。”

### 武宗正德十年暹罗朝贡

按《明外史暹罗传》：“正德四年，暹罗船有飘至广东者，
市舶中官熊宣与守臣议，税其物供军需。事闻，诏斥
宣妄揽事柄，撤还南京。十年，进金叶表朝贡，馆中无
识其字者。阁臣梁储等请选留其使一二人，入馆肄
习，报可。”

### 世宗嘉靖三十二年暹罗贡方物

按《明外史暹罗传》：“嘉靖元年，暹罗、占城货船至广东
市舶，中官牛荣纵家人私市，论死如律。三十二年，遣
使贡白象及方物。象死于途，其使者以珠宝饰其牙，
盛以金盘并尾来献。帝嘉其意，厚遣之。”

按《广东通志》：“暹罗国，洪熙、宣德以后，入贡犹如常期。
正统、景泰间，贡或不常。成化迄今，大率六年一贡。近
惟嘉靖三十二年，遣使坤隋离等贡白象及方物。白
象已毙，遗象牙一枝，长六尺，首尾镶金起花牙首大
五寸七分，镶石榴子十颗，中镶珍珠十颗，宝石四颗，
尾大一寸，镶金刚钻一颗。金盒内贮白象尾毛为证。”
又象牙一十九枝，共三百五十斤；乌木三十七株，共
三千六百斤；树香六百斤；藤黄四百八十斤；大枫子
五百八十斤。紫梗三百斤；速香二十一株，共六百五十斤；木香二十斤，白豆蔻六十斤，胡椒八百一十斤，
苏木一万四千二百斤。

嘉靖三十七年，暹罗入贡。

按《广东通志》：“三十七年八月，暹罗遣使坤应命等贡
方物：象牙三百斤，树香六百五十斤，藤黄一百五十
斤，速香三百一十斤，白豆蔻三十斤，苏木一万三千
二百斤，胡椒四百五十斤，乌木三千八百斤，大枫子
五千斤。”其视旧献颇不同。

### 穆宗隆庆 年暹罗国为东蛮牛所破虏世子及印以归次子嗣位奉表请印予之

按《明外史暹罗传》：“隆庆中，其邻国东蛮牛求婚不得，
惭怒，大发兵攻破其国王自经，掳其世子及天朝所
赐印以归。次子嗣位，奉表请印予之。自是为东蛮牛
所制，嗣王励志复仇。”

### 神宗万历六年暹罗遣使入贡

按《明外史暹罗传》：“万历间，东蛮牛兵复至，王整兵奋
击，大破之，杀其子。馀众宵遁，暹罗由是雄海上，移兵
攻破真腊，降其王。从此岁岁用兵，遂霸诸国。六年，遣
使入贡。”

万历二十年，暹罗请潜师助讨日本。

按《明外史暹罗传》：“万历二十年，日本破朝鲜，暹罗请
潜师直𢭏日本，牵其后。中枢石星议从之，两广督臣
萧彦持不可，乃已。其后奉贡不替。迄崇祯十六年三
月，犹入贡。其国周千里，风俗劲悍，习于水战。大将用
圣铁裹身，刀矢不能入。圣铁者，人脑骨也。王琐里人，
官分十等，自王至庶民，有事皆决于其妇。其妇人志”
量实出男子上。妇私华人，则夫置酒同饮，恬不为怪，
曰：“我妇美，为华人所悦也。”崇信释教，男女多为僧尼，
亦居庵寺，持斋受戒，衣服颇类中国。富贵者尤敬佛，
百金之产，即以其半施之。气候不正，或寒或热，地卑
湿，人皆楼居。男女椎结，以白布裹首。富贵者死，用水
银灌其口而葬之。贫者则移置海滨，即有群鸟飞啄，
俄顷而尽。家人拾其骨，号泣而弃之于海，谓之“鸟葬。”
亦延僧设斋礼佛。交易用海𧴩，是年不用𧴩，则国必
大疫。其贡物，有象、象牙、犀角、孔雀毛、翠羽、龟筒、六足
龟、宝石、珊瑚、片脑、米脑、糠、脑脑、油脑柴、蔷薇、水碗、石、
丁皮、阿魏、紫梗藤、竭藤、黄、硫黄、没药、乌爹泥、安息香、
罗斛香、速香、檀香、黄熟香、降真香、乳香、树香、木香、丁
香、乌香、胡椒、苏木、肉豆蔻、白豆蔻、荜茇、乌木、大枫子
及撒哈剌、西洋诸布。其国有“三宝庙”，祀中官郑和。

### 皇清

### 世祖章皇帝顺治十年

《大清会典》。“顺治十年，广东巡抚奏称，暹罗国请贡。”

按暹罗，本海南暹与《罗斛》二国，后并为一。十年请贡。

顺治十六年

《大清会典》：“顺治十六年，两广总督题准暹罗再来探。”

贡。所带压船货物、就地方交易。其抽丈船货税银清册、移送户部察核